“วิษณุ” ชี้รอประเมินผลคลายล็อก เฟส 4 ก่อนเคาะ ต่อ-ไม่ต่อ พ.ร.ก.ฉุกเฉิน!
“วิษณุ เครืองาม” เผยยังไม่มีข้อสรุปต่ออายุ พ.ร.ก.ฉุกเฉิน หรือไม่ ชี้รอประเมินผลคลายล็อกเฟส 4 ก่อน
“วิษณุ เครืองาม” เผยยังไม่มีข้อสรุปต่ออายุ พ.ร.ก.ฉุกเฉิน หรือไม่ ชี้รอประเมินผลคลายล็อกเฟส 4 ก่อน
19 มิ.ย. 2563

นายวิษณุ เครืองาม รองนายกรัฐมนตรี กล่าวว่า ขณะนี้ยังไม่มีข้อสรุปเกี่ยวกับการประกาศใช้พระราชกำหนดการบริหารราชการในสถานการณ์ฉุกเฉิน พ.ศ.2548 (พ.ร.ก.ฉุกเฉิน) ที่จะครบกำหนดในวันที่ 30 มิ.ย.นี้ และตนเองก็ไม่ทราบรายละเอียด เนื่องจากเป็นเรื่องที่สภาความมั่นคงแห่งชาติ (สมช.) ต้องไปหารือกับที่ปรึกษาด้านการแพทย์ ซึ่งยังไม่ได้ประชุมกัน เพราะกำลังประเมินผลจากการผ่อนคลายมาตรการในระยะที่ 4 ที่ผ่านมา
โดยตามขั้นตอนนั้น คณะทำงานจะประมวลข้อเสนอแนะจากคณะกรรมการชุดต่างๆของ ศบค. แล้วเสนอให้คณะรัฐมนตรีพิจารณาเลย ไม่ต้องนำเข้าที่ประชุม ศบค.ชุดใหญ่ แต่ครั้งนี้อาจจะนำเข้าประชุม ศบค.ชุดใหญ่ ก่อนก็ได้ เพราะต้องพิจารณาว่าจะมีมาตรการอะไรมารองรับ หากจะต้องยกเลิกการใช้ พ.ร.ก.ฉุกเฉิน
ส่วนการพิจารณาร่างพ.ร.บ.งบประมาณรายจ่ายประจำปีงบประมาณ 2564 ระหว่างวันที่ 1-3 ก.ค.นี้ ทางสำนักงานเลขาธิการสภาผู้แทนราษฎรได้แจ้งให้รัฐบาลรับทราบแล้วและเตรียมไปชี้แจงตามปกติ ส่วนกรอบเวลาในการอภิปรายที่กำหนดไว้ 3 วันนั้นถือว่าเพียงพอแล้ว แต่หากไม่เพียงพอก็สามารถขยายเวลาได้